Књижевност – лектира

Драма

Комедије:

*Сумњиво лице*, Бранислав Нушић

*Грађанин племић*, Жан Батист Поклен – Молијер

**Комедија** је драмска врста у којој се на различите начине приказују комични догађаји и јунаци који својим говором, поступцима, односима са другим ликовима изазивају смех. Врсте комедије су: комедија карактера, комедија ситуације/интриге, комедија нарави. „Грађанин племић“ спада у **комедије карактера**. То је подврста комедије у којој се на духовит начин приказују мане главног јунака. То су најчешће помодарство, тврдичлук, дволичност, необразованост, примитивизам. У комедије карактера спада и „Покондирена тиква“ Јована Стерије Поповића. „Сумњиво лице“ Бранислава Нушића спада у **комедије нарави**. Оне исмевају навике, обичаје и схватања одређеног времена, одређене генерације, друштвене групе или епохе. Због тога што верно приказује људско понашање, време, свакодневни живот и проблеме назива се и друштвена комедија.

*Ромео и Јулија*, Вилијем Шекспир

**Трагедија** је драмска врста која говори о људској несрећи у којој главни јунак страда. Главни јунак трагедије је обичан човек чија животна прича изазива сажаљење и разумевање. Трагедија је настала још у старогрчкој књижевности. Шекспир је најпознатији писац трагедија у светској књижевности.

*Ноћ и магла*, Данило Киш

Ова Кишова драма је **телевизијска драма**. Телевизијске драме пишу се за телевизију и нису намењене за извођење у позоришту или за снимање филма. Има мало ликова, прича је сведена на један догађај, нема споредних прича, читавим својим током одвија се на једном месту и у што краћем временском периоду.

*Ко то тамо пева*, Душан Ковачевић

**Сценарио** је књижевно обликован текст филмске или драмске приче. Садржи детаљно развијену радњу с дијалозима, ликовима и поделом на сцене.